Stefnir í taprekstur í stað hagnaðar í rekstri Borgarbyggðar Á fundi byggðarráðs Borgarbyggðar sl. fimmtudag var lögð fram tillaga að endurskoðun fjárhagsáætlunar fyrir árið 2011 . Þar kom m.a. fram að gert er ráð fyrir ríflega 100 milljóna króna hallarekstri á þessu ári . Í upphaflegri áætlun ársins var hins vegar gert ráð fyrir 20 milljóna króna hagnaði . Á fundinum var samþykkt að taka saman frekari upplýsingar og leggja fyrir tillögu á næsta fundi byggðarráðs á morgun , fimmtudag . „ Viðsnúningur nú skýrist einkum af tvennu . Annars vegar nýjum kjarasamningum sem hækkuðu rekstrarkostnað sveitarfélagsins um 45 milljónir . Síðan er verulegur viðsnúningur í fjármagnsliðum , eða upp á 90 milljónir króna . Það skýrist annars vegar af hærri verðbólgu en áætlað var en hún reynist 5% en hafði verið áætluð 2,5% . Hins vegar erum við með gengistap sem skýrir um helming neikvæðari fjármagnsliði en áætlað var . Við erum að fara yfir hvernig við bregðumt við þessum viðsnúningi . Það er ljóst að ekki verður hægt að grípa til mikilla aðgerða það sem eftir lifir þessa árs . Hins vegar verðum við að grípa til aðgerða vegna fjárhagsaætlunar 2012 enda benda áætlanir til áframhaldandi hárrar verðbólgu , “ sagði Páll S Brynjarsson sveitarstjóri í samtali við Skessuhorn . Geirlaug Jóhannsdóttir ( S ) fulltrúi minnihluta í sveitarstjórn lagði fram bókun vegna málsins . Þar segir m.a : „ Fjárþörf blasir við í árslok ef ekkert verður að gert . Veltufé frá rekstri minnkar um 100 milljónir á milli áranna 2010 - 2011 . Það hefur þau áhrif að sveitarfélagið hefur minni burði til að standa við skuldbindingar sínar . “ Þá segir í bókun Geirlaugar að meirihlutinn hafi engar hugmyndir kynnt um aðgerðir til lausnar á fjárhagsvanda sveitarfélagsins . „ Við það verður ekki unað lengur enda mikið í húfi að vinda ofan af rekstrarvandanum . Er meirihlutinn starfi sínu vaxinn til að takast á við þessi verkefni ? Til hvaða aðgerða verður gripið nú þegar tölurnar tala sínu máli , " spyr Geirlaug í bókun sinni .